Flyfemkamp

**Flyfemkamp** er en militær mangekampidrett som ble utviklet for flyvende personell innenfor Forsvaret etter andre verdenskrig. Idretten har røtter i fysisk fostring og ferdighetstrening for militært luftpersonell med konkurranser på internasjonalt nivå.

## Historie
Flyfemkamp ble etablert i 1948 av Edmond Petit som en gren for å styrke fysiske og mentale ferdigheter blant luftforsvarets personell. Initiativet kom i etterkrigstiden, da det var et behov for å fremme fysisk trening og kameratskap mellom ulike nasjoners væpnede styrker. I kjølvannet av etableringen av det moderne militære idrettssystemet ønsket CISM å utvikle idretter som reflekterte de særegne kravene til ulike militære grener på samme måte som militær femkamp ble laget for Hæren og marinefemkamp for Sjøforsvaret.

Flyfemkamp som idrett har utviklet seg siden Edmond Petit skisserte den slik at den skal møte sanntiden med tanke på idrettsutstyr og militære behov. I dag er flyfemkamp en av Det internasjonale militære idrettsforbundet (CISM) sine mest teknisk krevende idretter. Deltakerne må være i utmerket fysisk form og mestre en rekke ulike disipliner som simulerer realistiske luftforsvars-scenarier. Sporten konkurreres kun av militært personell, og er ikke en sivil olympisk gren. Siden 1948 har det blitt arrangert 61 verdensmesterskap (per 2025). I 2011 ble idretten innlemmet i Military World Games da flyfemkampen var en del av Military World Games i 2011 i Brasil.

Det norske militære landslaget i flyfemkamp har i lengre tid vært en del av CISM med godt bidrag og gode resultater der de har bidratt med blant annet flere verdensmestertitler. I 2022 vedtok Forsvaret at det norske militære landslaget i flyfemkamp skulle avvikles, noe som medfører at Norge er inaktive innenfor flyfemkamp. 

## Øvelser
Flyfemkampen består av to hovedkategorier som skal utvise fysiske og taktiske egenskaper hos luftforsvarets personell: en navigasjonskonkurranse og en sportskonkurranse.

Navigasjonskonkurransen gjennomføres kun i militære verdensmesterskap eller Military World Games, hvor utøveren skal være en navigatør og navigere et fly gjennom en rute.

Sportskonkurransen gjennomføres ved alle nivåer av konkurranser og består i dag av følgende grener:
* Pistolskyting – Presisjonsøvelse på 10 meters avstand med luftpistol.
* Ballkonkurranse – Agility øvelse der utøveren skal kombinere sine basketballferdigheter gjennom både presisjon og koordinasjon. Utøveren skal gjennom en standardisert løype med basketball, samtidig som utøveren skal vise til at hen klarer 10 straffekast ved å treffe i platen og ned i kurven, samt 10 straffekast direkte ned i kurven.
* Fekting – Utøveren skal fekte mot alle deltakende utøvere. Fektingen gjennomføres på lik linje som ordinær fekting.
* Hindersvømming – Utøveren skal totalt svømme 100 meter, hvor de siste 50 meterne inneholder to hindere på 4 meter som utøveren skal forsere under.
* Hinderløp – Utøveren skal løpe igjennom en løype på 400 meter med 13 hindre. Hindrene er hentet fra den standardiserte løypen i militær femkamp, men innen flyfemkamp kan rekkefølgen på disse hinderne være tilfeldig.
* Orientering – Utøveren skal løpe en orienteringsløype med en tilsvarende gjennomføring man finner i vanlig orientering.

De fem beste øvelsene utgjør utøverens flyfemkamp. I hver øvelse får utøveren poeng for sin prestasjon, basert på tid og plassering i henhold til regelboken. Utøveren konkurrerer individuelt, men etter endt femkamp samles også poengene til et resultat pr. lag, der de fire beste mennene danner et herrelag, og de tre beste damene danner damelaget. 

## Konkurranser og mesterskap
Flyfemkamp avholdes som mesterskap både nasjonalt og internasjonalt under strenge reguleringer. Det arrangeres internasjonale mesterskap i form av regionale mesterskap, verdensmesterskap og som en del av Military World Games. 

;Verdensrekorder

*Damer*

*Herrer*

Nasjonalt avholdes det militært norgesmesterskap i et begrenset format som kalles «Flytrekamp». Dette har blitt gjennomført hos Luftkrigsskolen i flere tiår, og formatet består av pistolskyting med Forsvarets håndvåpen, hindersvømming og escape (hinderbane og orientering slått sammen poengmessig). Tidligere var også dette eksamen for kadettene som gikk på Luftkrigsskolen.

## Se også
* Militær femkamp
* Marinefemkamp

## Referanser